Αντώνης Αρέστη

Ο Αντώνης Αρέστη (15 Φεβρουαρίου 1983) είναι Κύπριος πρώην αθλητής του στίβου, που αναδείχθηκε παραολυμπιονίκης στο Πεκίνο τον Σεπτέμβριο του 2008, κατακτώντας δύο αργυρά μετάλλια στα 200 μέτρα ανδρών στην κατηγορία Τ46 και στα 400 μέτρα ανδρών στην ίδια κατηγορία.

 Γεννήθηκε στις 15 Φεβρουαρίου του 1983 στην πόλη της Λεμεσού από τον Λεωνίδα και την Ανδρούλλα Αρέστη με καταγωγή τα Κελοκέδαρα της επαρχίας Πάφου. Σε ηλικία μόλις τριών ετών παρασύρθηκε από διερχόμενο όχημα κατά την προσπάθειά του να διασταυρώσει το δρόμο με αποτέλεσμα να τραυματιστεί το αριστερό του χέρι. Η αναπηρία που δημιουργήθηκε στο αριστερό χέρι ώθησε τον Κύπριο σπρίντερ να ασχοληθεί με τον αθλητισμό. Ξεκίνησε να ασχολείται με τον αθλητισμό από μικρή ηλικία συμμετέχοντας σε σχολικούς κυρίως αγώνες, σε αγωνίσματα δρόμου μεγάλων αποστάσεων. Σε ηλικία 15 ετών άρχισε να ασχολείται με τον αθλητισμό σε μεγαλύτερο βαθμό. Τότε είχε διακριθεί σε πρωταθλήματα παίδων και εφήβων. Επίσης συμμετείχε σε αγώνες ως μέλος της εθνικής ομάδας της Κύπρου.Σπούδασε Φυσική Αγωγή στην Εθνική Γυμναστική Ακαδημία (NSA) της Βουλγαρίας στη Σόφια και αποφοίτησε το 2008. Προπονητές του κατά την πολύχρονη καριέρα του ήταν οι Πέτρος Ευριπίδου, Νίκος Χατζηνικολάου, Ευθύμιος Κυπριανού και Κωνσταντίνος Χρίστου. Η πρώτη μεγάλη επιτυχία σε παγκόσμιο επίπεδο σημειώθηκε κατά τη συμμετοχή του στο Παγκόσμιο Πρωτάθλημα Στίβου για αθλητές με αναπηρίες στο Άσσεν της Ολλανδίας το 2006, όπου κατέκτησε το χάλκινο μετάλλιο στα 400 μέτρα ανδρών κατηγορία Τ46. Η δεύτερη παγκόσμια επιτυχία του Κύπριου δρομέα, σημειώθηκε το 2007 κατά τη συμμετοχή του στο Παγκόσμιο Πρωτάθλημα Στίβου στην Ταϊπέι της Ταϊβάν όπου κερδίζει το αργυρό μετάλλιο στα 200 μέτρα ανδρών κατηγορία Τ46. Τον Ιανουάριο του 2011, ο Αρέστη συμμετείχε στο Παγκόσμιο Πρωτάθλημα Στίβου για αθλητές με αναπηρίες που διεξήχθηκε στο Christchurch της Νέας Ζηλανδίας. Κατάκτησε δύο χρυσά μετάλλια στους τελικούς των αγωνισμάτων: 200 μέτρα ανδρών στην κατηγορία Τ46 και 400 μέτρα ανδρών κατηγορία Τ46 με χρόνους 22.25 και 49.44 αντίστοιχα. Ακόμη, στο Σταντσκανάλ της Ολλανδίας κατάκτησε ακόμη τρία μετάλλια στα πλαίσια του Ευρωπαϊκού Πρωταθλήματος Στίβου της Διεθνούς Παραολυμπιακής Επιτροπής τον Ιούνιο του 2012. Συγκεκριμένα, κατέκτησε στην κατηγορία Τ46, χρυσό μετάλλιο στα 400 μέτρα με χρόνο 50.55, χρυσό στα 200 μέτρα με χρόνο 22.58 και αργυρό στα 100 μέτρα με χρόνο 11.36.Μετά από 3 χρόνια απουσίας από τα γήπεδα του στίβου λόγω τραυματισμών, ο Αρέστη επιστρέφει στις μεγάλες διοργανώσεις το 2015. Συγκεκριμένα τη Κυριακή 28 Ιουνίου 2015 στο Πανελλήνιο Πρωτάθλημα ΑΜΕΑ καταφέρνει να εξασφαλίσει με την πρώτη προσπάθεια, το όριο για συμμετοχή στο Παγκόσμιο Πρωτάθλημα Στίβου που διοργανώθηκε στην Ντόχα του Κατάρ τον Οκτώβριο του 2015 από τη Διεθνή Παραολυμπιακή Επιτροπή στην κατηγορία Τ47. Στις 11 Ιουνίου 2016 στο Ευρωπαϊκό Πρωτάθλημα Στίβου που διοργανώθηκε στο Γκροσέτο της Ιταλίας από τη Διεθνή Παραολυμπιακή Επιτροπή, ο Αρέστη παίρνει το 4ο μετάλλιο του σε ευρωπαϊκό επίπεδο. Τερματίζει 2ος στα 400 μ. στη κατηγορία Τ47 σημειώνοντας δύο αξιοπρεπείς συμμετοχές στους τελικούς των 200 μ. και των 100 μ. της ίδιας κατηγορίας. Ο Αρέστη συμμετείχε για πρώτη φορά στους 13ους Θερινούς Παραολυμπιακούς Αγώνες που διεξήχθηκαν στο Πεκίνο τον Σεπτέμβριο του 2008. Η συμμετοχή του αποτέλεσε κορυφαία στιγμή τόσο για την καριέρα του όσο και για την ιστορία του κυπριακού αθλητισμού αφού κατάφερε να κατακτήσει δύο αργυρά μετάλλια στα αγωνίσματα των 200 μέτρων ανδρών Τ46 και των 400 μέτρων ανδρών Τ46 πετυχαίνοντας χρόνους 22.15 και 48.87 αντίστοιχα. Κατά τους 14ους Θερινούς Παραολυμπιακούς Αγώνες που διεξήχθηκαν στο Λονδίνο το 2012, ο κύπριος παραολυμπιονίκης συμμετείχε στα αγωνίσματα των 200 μέτρων ανδρών στην κατηγορία Τ46 και των 400 μέτρων ανδρών στην κατηγορία Τ46 πετυχαίνοντας χρόνους 22.40 και 49.59 αντίστοιχα στους τελικούς γύρους των αγωνισμάτων κατά τους οποίους τερμάτισε τέταρτος. Επίσης, συμμετείχε στο αγώνισμα των 100 μέτρων ανδρών στην κατηγορία Τ46 πετυχαίνοντας χρόνο 11.36 χωρίς όμως να προκριθεί στον τελικό του αγωνίσματος. Ο Αρέστη εξασφάλισε θέση συμμετοχής στους 15ους Θερινούς Παραολυμπιακούς Αγώνες που διεξήχθηκαν στο Ρίο ντε Τανέιρο της Βραζιλίας τον Σεπτέμβριο του 2016. Το όριο για τη συμμετοχή του στους Παραολυμπιακούς Αγώνες του 2016 κατάφερε να εξασφαλίσει στο παγκόσμιο του Κατάρ τον Οκτώβριο του 2015. Στο Ρίο συμμετείχε στο αγώνισμα των 400 μέτρων ανδρών στην κατηγορία Τ47 πετυχαίνοντας χρόνο 50.07, τερματίζοντας έκτος. Κατά τους 16ους Θερινούς Παραολυμπιακούς Αγώνες που διεξήχθηκαν στο Τόκιο το 2021, ο κύπριος παραολυμπιονίκης συμμετείχε στο αγώνισμα των 400 μέτρων ανδρών στην κατηγορία Τ47 πετυχαίνοντας χρόνο 51.97, την καλύτερη ατομική επίδοση του την τρέχουσα περίοδο, χωρίς όμως να προκριθεί στον τελικό του αγωνίσματος. Το εισιτήριο για συμμετοχή στους αγώνες του Τόκιο είχε εξασφαλίσει στο Παγκόσμιο πρωτάθλημα του Ντουμπάι το 2019 με χρόνο 51.89 στο ίδιο αγώνισμα.